Soek eers! - Cruma
Mattheus 6: 25 – 34
Die vraag is nie of ons besig is nie. Ons gemeente-programme wys baie duidelik ‘n veelheid van aktiwiteit. Daar is talle byeenkomste, vergaderings, kommissies, diensgroepe en nog meer vergaderings. Die vraag is: Waarmee is ons besig? Wanneer ons hierdie veelheid van aktiwiteite onder ‘n koninkryksvergrootglas gaan plaas, wat sal ons sien?
1. Besig … om besig te wees … met onsself.
Ons lewe in moeilike tye waarin daar baie bekommernis is. In die woorde van Mattheus 6 hoor ons duidelik: “… Wat sal ons eet en wat sal ons aantrek …” en wat gaan volgende jaar met ons gebeur? Hierdie kommer word ook sigbaar in kerklike vergaderings se agenda’s. Dalende lidmaattalle en dalende kerklike begrotings. As ons prioriteite moet stel, dan moet ons eers ons eie huis in orde kry voordat ons aan iemand anders (buite die gemeente) kan aandag gee. “Dit is nie nou die tyd”… (Haggai 1: 2) om hierdie sake op ons agenda te plaas nie. Ons persoonlike en kerklike agenda’s reflekteer, in hierdie moeilike tye waarin ons lewe, ‘n besigwees met onsself en ons eie belange.
Tog is Jesus Christus se opdragte baie duidelik. “…Soek eers …” het Hy in die bergpredikasie gesê; “... Gaan dan heen en maak dissipels …” na Sy opstanding uit die dood; “… julle sal My getuies wees …” net voor Sy hemelvaart. Ons besig wees moet ‘n ander fokuspunt hê.
2. Besig … om klaar te maak met Jesus Christus se opdrag!
Die kerk van Jesus Christus leef in die “laaste dae” (tussen hemelvaart en wederkoms). Sy opstanding is nie net die bron van ons nuwe lewe nie, maar ook die vertrekpunt van die oortuiging waarmee ons nou die Evangelie na die hele wêreld neem. Daarvoor het Hy ons voldoende (en doelmatig) toegerus deur die Heilige Gees (Pinkster) en daarmee moet ons besigwees totdat Hy weer kom. Die kerk van die Nuwe Testament bestaan net met een doel voor oë: die verkondiging van die Evangelie aan diegene wat dit nog nie gehoor het nie. Alle ander sake skuif na ‘n tweede prioriteitsvlak.
Kom ons leer dit by Haggai. Moeilike lewensomstandighede is God se aansporing tot die regte lewensprioriteite. Ek kan nie God se aansporing as verskoning gebruik vir my verkeerde prioriteite nie!
Austin Hookers link